บลจ.ฟินันซ่าออกกองทุนฝอยทอง6เดือนชู3%ต่อปี
บลจ.ฟินันซ่า เสนอขายกองทุนพันธบัตรโปรตุเกส 6 เดือน ตั้งแต่วันที่ 12-18 ม.ค.นี้ ชุผลตอบแทน 3% ต่อปี
12 ม.ค. 2554

บลจ.ฟินันซ่า เสนอขายกองทุนพันธบัตรโปรตุเกส 6 เดือน ตั้งแต่วันที่ 12-18 ม.ค.นี้ ชุผลตอบแทน 3% ต่อปี
นายธีรพันธุ์  จิตตาลาน  ประธานเจ้าหน้าที่บริหารและกรรมการบริหาร  บริษัทหลักทรัพย์จัดการกองทุน (บลจ.) ฟินันซ่า กล่าวว่า สถานการณ์ในยุโรปเป็นโอกาสในการลงทุน เนื่องจากนักลงทุนกังวลว่าโปรตุเกสอาจจะไม่สามารถกู้เงินจากตลาดได้ ดังนั้นการที่โปรตุเกสยอมรับความช่วยเหลือทางการเงินนั้น ช่วยให้โปรตุเกสไม่จำเป็นต้องกู้เงินจากตลาดด้วยอัตราดอกเบี้ยที่สูงจนเกินไป 
ทั้งนี้ จากข่าวการออกมายืนยันการแก้ไขปัญหาเศรษฐกิจในประเทศอย่างจริงจังของนายกรัฐมนตรีโปรตุเกส และข่าวการช่วยเหลือจากประเทศมหาอำนาจต่างๆ โดยเฉพาะล่าสุดนายโยชิฮิโกะ โนดะ รมว.คลังญี่ปุ่น ที่กล่าวว่าจะซื้อพันธบัตร 20% ที่ยูโรโซนวางแผนไว้ว่าจะออกขายร่วมกันในเดือนนี้นั้น ทำให้สกุลเงินยูโรพุ่งขึ้นทันที ซึ่งสะท้อนว่าความเสี่ยงที่รัฐบาลในกลุ่มยูโรจะผิดนัดชำระหนี้ยังมีต่ำ โดยก่อนหน้านี้รัฐบาลจีนก็ได้เข้าซื้อพันธบัตรรัฐบาลของประเทศต่างๆในยุโรปเช่นกัน ปัจจุบันประเทศโปรตุเกสยังคงได้รับอันดับความน่าเชื่อถือของประเทศที่ระดับ A1 (Moody’s) A- (S&amp;P) และ AA- (Fitch)
ล่าสุด บลจ.ฟินันซ่า ได้ออกกองทุนที่ลงทุนในพันธบัตรรัฐบาลโปรตุเกสที่มีอายุประมาณ 6 เดือนโดยมีผลตอบแทนอยู่ที่ประมาณ 3.00% ต่อปี และอาจพิจารณาออกกองทุนที่ไปลงทุนในพันธบัตรรัฐบาลประเทศอื่นๆ ในยุโรปอีกด้วย โดยจะพิจารณาความเหมาะสมจากภาวะตลาด สถานการณ์ในยุโรป และผลตอบแทนจากการลงทุนในประเทศเป็นหลัก 
สำหรับกองทุน FAMFFI6M1 จะเน้นลงทุนในตั๋วเงินคลังของรัฐบาลโปรตุเกส 6 เดือน มีนโยบายป้องกันความเสี่ยงจากอัตราแลกเปลี่ยนทั้งจำนวน คาดว่าจะมีอัตราผลตอบแทนที่ประมาณ 3.00% ต่อปี เหมาะกับผู้ลงทุนที่ต้องการทางเลือกที่สูงกว่าอัตราดอกเบี้ยเงินฝากในปัจจุบัน ซึ่งเป็นโอกาสที่ดีสำหรับการลงทุนระยะสั้น เพราะมีผลตอบแทนที่สูงกว่าการฝากเงิน เสนอขาย 10 บาทต่อหน่วยลงทุน ลงทุนขั้นต่ำเพียง 2,000 บาท